TIEDOTE

BACKLIGHT 2008 -VALOKUVATAPAHTUMAN TAITEILIJAHAKU

Backlight 2008 -valokuvatapahtuman taiteilijahaku on käynnistynyt. Syksyllä 2008 järjestettävään tapahtumaan voivat lähettää teosehdotuksia kaikki valokuvataiteilijat ympäri maailmaa. Takaraja ehdotuksille on 31.1.2008. Tarkemmat tiedot taiteilijahausta sekä hakemuslomakkeet löytyvät verkko-osoitteesta www.backlight.fi.

Backlight-valokuvatriennaali painottuu dokumentaariseen valokuvaukseen ja on samalla avoin erityyppisille valokuvallisille lähestymistavoille. Tapahtuma edistää kulttuurien välistä vuoropuhelua tuoden esiin eri kulttuurien kätkettyjä, peiteltyjä, kadotettuja ja unohdettuja puolia.

Viisihenkinen kansainvälinen kuraattoriryhmä valitsee tapahtuman valokuvanäyttelyiden taiteilijat lähetettyjen teosehdotusten joukosta.

TEEMA: TICKLE ATTACK

Backlight 2008 -tapahtuman teema on Tickle Attack. Se jatkaa triennaalin yhteiskunnallisten teemojen sarjaa. Teeman kautta tapahtuma tarkastelee globaalia yhteisöllisyyttä ja tulevaisuususkoa valokuvataiteen ja huumorin keinoin. Teeman Tickle Attack alla valokuvataiteilijoiden odotetaan lähestyvän aiheitaan huumorin, naurun, ironian, paradoksin ja/tai absurdin käsitteiden näkökulmasta.

Tapahtuman järjestäjät eivät käytä teemasta muuta kuin englanninkielistä versiota.

BACKLIGHT 2008 AWARD

Backlight 2008 Award on 5 000 euroa. Se annetaan tapahtuman eniten innostavalle valokuvataideteokselle. Palkinnosta päättää kolmihenkinen Jury, jonka jäsenet ovat Tanskasta, Virosta ja Luxemburgista.

BACKLIGHT 2008 -TAPAHTUMALLE TUKEA EU:n KULTTUURI-OHJELMASTA

Backlight 2008 on kahdeksas Valokuvakeskus Nykyajan järjestämä kansainvälinen valokuvatapahtuma. Tapahtuma on saanut neljännen kerran tukea Euroopan Union kulttuuriohjelmasta. Backlight 2008 on ainoa Unionin Kulttuuri 2007-2013 ohjelmasta vuoden 2007 hakukierroksella tukea saanut hanke, jolla on suomalainen pääjärjestäjä. Kaikkiaan tukea sai 77 eri kulttuurihanketta.

TAPAHTUMAN RAKENNE JA JÄRJESTÄJÄT

Backlight 2008 -valokuvatapahtuma koostuu laajoista yhteisnäyttelyistä ja Backlight Symposiumista, joka pitää sisällään seminaareja, yksittäisiä luentoja, työpajoja, kursseja, portfoliokatselmuksia, taiteilijatapaamisia ja opastettuja näyttelykierroksia.

Backlight 2008 päänäyttelykokonaisuus avautuu samanaikaisesti syyskuun 2008 puolivälissä eri puolilla Eurooppaa: Firenzessä, Wolkersdorfissa, Lodzissa, Oulussa ja Tampereella. Tämän jälkeen päänäyttelyn eri osat kiertävät tapahtuman lukuisten partnereiden näyttelypaikoissa. Koko Backlight 2008 materiaali on esillä Lodzin valokuvafestivaaleilla toukokuussa 2009.

Backlight 2008 -tapahtuman pääjärjestäjä on tamperelainen Valokuvakeskus Nykyaika. Tapahtuman yhteisjärjestäjiä ovat Fondazione Studio Marangoni (Italia), Fluss Nö Initiative für Foto- und Medienkunst (Itävalta), Fundacja Edukacji Wizualnej (Lodz Fotofestiwal, Puola) ja Pohjoinen valokuvakeskus Suomen Oulusta.

Lisätietoja Backlight-valokuvatriennaalista antavat Antti Haapio (050-560 6643, antti.haapio@tamk.fi) ja Ulrich Haas-Pursiainen (050-570 6713, backlight@backlight.fi)